એક વખત, આપણા સંસ્કૃત સાહિત્યના પ્રખ્યાત કવિ કાલિદાસથી અભિભૂત થયેલી એક સુંદર ગોરી સ્ત્રીએ, કાલિદાસની બુદ્ધિ-ક્ષમતાની કસોટી કરવા માટે તેમને પૂછયું કે “હે મહાકવિ, તમે આટલા બુદ્ધિશાળી હોવા છતાં કદરૂપા અને કાળા છો! જો તમે મારા જેવી ગોરી સ્ત્રીને પરણો, તો આપણા સંતાનો કાળા થાય કે સફેદ-ગોરા?” પેલી સ્ત્રીનો વ્યંગ પામી ગયેલા ચતુર કાલિદાસે ઉત્તર વાળ્યો, “કાળા-ધોળા, ચટાપટાવાળાં“. પેલી સ્ત્રીએ કવિની હાજર-જવાબીથી ખુશ થઈને એમની સાથે લગ્ન કર્યાં કે નહિ એ તો આપણને ખબર નથી, પણ જ્યારે આવી કોઈ ‘ચટાપટા‘ ધરાવતી વસ્તુ વિષે વાત થાય, ત્યારે આપણને એક પ્રાણી અવશ્ય યાદ આવે, ‘ઝિબ્રા‘! ઝિબ્રા ના શરીર પર રહેલા કાળા અને ધોળા રંગના પટ્ટાઓ એક પેટર્ન માર્ક બની ચૂક્યા છે, તે એટલે સુધી કે રસ્તો ક્રોસ કરવા માટે દોરાયેલા સફેદ પટ્ટા પણ ‘ઝિબ્રા ક્રોસિંગ‘ તરીકે ઓળખાય છે! જે રીતે ગાય, ભેંસ, બળદ, આખલા વગેરે ગૌવંશના પ્રાણીઓ ગણાય છે, તેમ ઝિબ્રા અશ્વ (equine ancestors), એટલે કે ઘોડાના પરિવારનું સભ્ય ગણાય છે. જોકે ઘોડા, ખચ્ચર કે ગધેડા કરતાં, આફ્રિકામાં જોવા મળતું ઝિબ્રા અલગ તરી આવે છે, તેના કાળા-ધોળા ચટાપટાને કારણે! હવે જે હોશિયાર હોય એ જવાબ આપે, ઝિબ્રાને કાળા શરીર પર સફેદ પટ્ટા છે કે પછી સફેદ શરીર પર કાળા પટ્ટા છે?